La nova Oficina d'Atenció a les Persones Majors obri les seues portes a Paterna
23/03/2023

# La nova Oficina d'Atenció a les Persones Majors obri les seues portes a Paterna

[![La nova Oficina d'Atenció a les Persones Majors obri les seues portes a Paterna](/images/noticias/2023/3/8721/8721_lg.jpg)](/images/noticias/2023/3/8721/8721_lg.jpg)

23.03.2023

*   Aquest nou punt informatiu oferirà ajuda amb els diferents tràmits que necessiten realitzar les persones majors en horari de 8.30 a 14.30 hores de dilluns a divendres.
*   En aquest espai, que es troba en la cova municipal que fins ara ha sigut seu de l'Oficina de Turisme, el col·lectiu de persones majors de la ciutat podrà trobar ajuda i assessorament en els seus tràmits digitals amb l'administració i altres organismes, així com informació sobre activitats lúdiques, culturals i un ampli catàleg de serveis específics del seu interés.

L'Ajuntament de Paterna compta des de hui amb una nova Oficina de les Persones Majors per a facilitar-los tràmits i informació en horari de 8.30 a 14.30 hores de dilluns a divendres.

Les instal·lacions se situen en la cova municipal que fins ara ha sigut seu de l'Oficina de Turisme, al carrer Mèdic Ballester al costat de la Plaça Enginyer Castells, i estan concebudes per a proporcionar al col·lectiu de persones majors de la ciutat un servei especialitzat, ajudant-los amb els tràmits digitals, inclosos tots els relacionats amb l'administració electrònica.

El Tinent Alcalde de Protecció a les Persones, Participació i Ocupació, Julio Fernández, ha destacat que _“aquest nou espai ha sigut ideat amb l'objectiu de continuar millorant l'assistència i la qualitat de vida de les persones majors, afavorint la seua participació ciutadana”_, al mateix temps que ha explicat que _“s'ofereix un servei especialitzat, adaptat a les seues necessitats, que els proporciona tota la informació i ajuda que puguen necessitar”._

El nou punt informatiu orientarà a les persones majors, entre altres qüestions, sobre activitats lúdiques i culturals, el catàleg de serveis específics d'interés, viatges, termalisme social, activitats així com serveis i/o ajudes que ofereixen altres administracions i entitats públiques.